BMW vil lave en elektrisk mini-Mini

Nogen vil måske mene, at BMW Mini Cooper er en lille bil. Måske for lille. Men BMW tror, der er et marked for en endnu mindre Mini – en mini-Mini om man vil. Firmaet har for nyligt lanceret sin Mini Cooper SE, men inden for kort tid vil BMW lancere en endnu mindre udgave af bilen – og den bliver, ligesom SE’eren, helt elektrisk. Det fortæller firmaet til Topgear.

Mini-Mini’en bliver en bil, der er rettet direkte mod kunder i storbyerne og som ikke har behov for en rækkevidde, der overstiger 220 kilometer på en opladning. Til gengæld mener BMW, at Mini’en er oplagt som elbil:

– Elektrificering passer godt til Mini. Den øjeblikkelige følelse af magt og håndteringen på grund af det lave tyngdepunkt, siger Bernd Körber fra BMW til Topgear.

Den nye mini-Mini vil næppe være lige så klejn som den originale Mini fra 1959 – den var blot 3,05 meter lang – men ved hjælp af en elektrisk drivlinje vil der kunne skæres en hel del af størrelsen, i forhold til den nuværende Mini Cooper SE, lover Körber.

Han fortæller yderligere at planen er, at BMW indtil 2030 vil satse på både benzin- og elektriske udgaver af Mini’en. Han fortæller dog, at han forventer at penetrationen af den elektriske udgave vil være høj:

– Mini-kunderne er hurtigere til at tage nye trends til sig. De er mere interesseret i bæredygtighed end den gennemsnitlige BMW-kunde.

BMW vil lave en elektrisk mini-Mini